Klassikaraadio saatetegijad pälvisid Kultuurkapitali tunnustuspreemiad | Klassikaraadio | ERR
Eesti Kultuurkapitali Rahvakultuuri sihtkapitali tunnustuse said Klassikaraadio tegevtoimetaja Marge-Ly Rookäär, saatejuht Sten Weidebaum, toimetaja Lisete Velt ja helioperaator Katrin Maadik.
Marge-Ly Rookäär pälvis tunnustuspreemia eesti koorimuusika edendamise ja jäädvustamise eest.
Marge Rookäär kajastab Klassikaraadio sarjas "Luukamber" pidevalt ja põhjalikult eesti koorimuusika elu ja laulupeoliikumist.
Saatesarjast käivad läbi põnevad ja aktuaalsed teemad, kajastatakse koorikonkursse, kooride tähtpäevi, algatatakse arutelu koorijuhtide olukorra ja laulupeo tuleviku suhtes.
Saated on "Luukamber" järelkuulatavad siin:
Marge-Ly Rookäär on korraldanud regulaarselt kooride esituste ja kontsertide jäädvustamist ning on EBU rahvusvahelise koorikonkursi "Let The Peoples Sing" Eesti-poolne kontaktisik.
Sellel konkursil on eesti koorid saavutanud kõrgeid kohti.
Marge Rookäär on üks ERR laulupeoülekannete kandvaid jõude.
Ta on üks aktiivsemaid koorimuusikaga tegelevaid ajakirjanikke, kirjutab tihti Sirbis ja muudes väljaannetes ning peab koorimuusika sündmuste blogi http://marge-ly.blogspot.com/
Sten Weidebaum, Lisete Velt ja helioperaator Katrin Maadik said tunnustuse laulupeo juubeliaastal eetris olnud mahuka 17-osalise saatesarja "Laulupeo nähtamatud lood" eest. Sarja autor on Sten Weidebaum.
Juubeliaasta ja Klassikaraadio koostöös valminud saatesari "Laulupeo nähtamatud lood" jälgis laulu- ja tantsupeo juubeliaasta olulisemaid sündmusi.
Sari tegi kuulajad tuttavaks juubelipeo tegijatega ning otsis üles mõned neist miljonitest nähtamatutest lugudest, mida kontsertidel või etendustel otseselt ei näe ega kuule, kuid mis on suursündmuste taga.
Sten Weidebaum salvestas laulupeo osaliste, erinevate tegijate ja kangelastega ligi 100 tundi materjali, millest tal aitasid saated kokku panna toimetaja Lisete Velt ja helioperaator Katrin Maadik.
See oli tänavuse aasta kõige töömahukam saatesari Klassikaraadios.
Samuti pälvis laulupeo-sari Klassikaraadio koduleheküljelt arvukaid jagamisi ja järelkuulamisi.
Kuula saatesarja "Laulupeo nähtamatud lood"siit:
https://klassikaraadio.err.ee/1012271/laulupeo-nahtamatud-lood
Marge-Ly Rookäär, Sten Weidebaum, Katrin Maadik. Lisete Velt. Autor/allikas: Klassikaraadio